Bylmoordesaak uitgestelHenri Van Breda by die Wes-Kaapse hooggeregshof (April 2017) Foto: AP Photo, ANA ŉ Bloedspatselkenner wat Maandag tydens die moordverhoor van Henri van Breda in die Wes-Kaapse hooggeregshof moes getuig, was nie in staat om in die getuiebank te verskyn nie. Regter Siraj Desai het die hofverrigtinge na Dinsdag uitgestel aangesien die getuie siek was en nie kon getuig nie. Ao. Lorraine Nel, ŉ forensiese kenner, wat volgens beplanning eers volgende week sou getuig, sal nou Dinsdag in die getuiebank wees. Die 22-jarige Van Breda staan tereg op aanklagte dat hy sy pa, ma en ouer broer op 27 Januarie 2015 in die gesin se huis op die De Zalze-landgoed in Stellenbosch vermoor het. Sy sussie Marli, wat in daardie stadium 16 jaar oud was, het die aanval oorleef. Van Breda voer aan ŉ laggende bylmoordenaar met handskoene, ŉ klapmus en donker klere het sy gesin vermoor. Voordat die hof Maandag verdaag het, het adv. Pieter Botha vir die verdediging dit op die rekord geplaas dat Rapport Sondag ŉ berig oor die saak gepubliseer het wat “growwe onakkuraathede” bevat. Hy het gesê die artikel beweer dat Van Breda se DNS onder sy ma, Theresa, se naels gevind is, wat nie die getuienis van lt.kol. Sharlene Otto, ŉ forensiese kenner, verlede week was nie. Regter Desai het ŉ beroep op die media gedoen om akkuraat oor die hofverrigtinge te berig aangesien “verkeerde verslaggewing tot verkeerde persepsies lei”. Otto het verlede week getuig dat geen onbekende DNS in die 216 DNS-monsters wat haar laboratorium geanaliseer het gevind is nie. Sy het aan die hof gesê “elke aanraking laat ŉ spoor agter”. Otto het egter toegegee dat indien beskermende kleredrag soos handskoene en ŉ klapmus gebruik word en ŉ persoon sy hele liggaam bedek, kan dit daartoe aanleiding gee dat daar nie ŉ DNS-spoor agtergelaat word nie. “Die misdaadtoneel mag ŉ spoor op [ŉ persoon] agterlaat,” het sy gesê. Sy het aan die hof gesê DNS wat onder die naels van Henri se linkerhand gevind is, het ŉ mengsel van sy eie DNS, sy ma Theresa se DNS en sy broer Rudi se DNS opgelewer. Sy het ook getuig dat bloed wat op die hoek van die stortvloer gevind is, ŉ mengsel van DNS-profiele bevat het – Rudi, Theresa en Henri se DNS. Kapt. Marius Joubert van die polisie se forensiese laboratorium sal volgende week oor bloedspatselpatrone getuig. Lees alle vorige berigte oor Henri van Breda op Maroela Media.